ການສູ້ລົບກັນ ທີ່ເມືອງ Sirte ສຸມໃສ່ 2 ຄຸ້ມ
ສະພາປົກຄອງ ໄລຍະຂ້າມຜ່ານແຫ່ງຊາດ ຂອງລີເບຍ ກ່າວວ່າ ການສູ້ລົບກັນທີ່ເມືອງ Sirte ແມ່ນແນໃສ່ 2 ຄຸ້ມ
ພວກນັກລົບຂອງລັດຖະບານຊົ່ວຄາວລີເບຍກ່າວວ່າ ການດຳເນີນຄວາມພະຍາຍາມເພື່ອຂັບ ໄລ່ກຳລັງທີ່ຈົງຮັກພັກດີຕໍ່ອະດີດຜູ້ນຳມວມມາກາດດາຟີທີ່ຍັງເຫຼືອຢູ່ ອອກຈາກເມືອງ Sirte ບ້ານເກີດຂອງຜູ້ກ່ຽວນັ້ນແມ່ນໄດ້ເພັ່ງເລັງໃສ່ 2 ຄຸ້ມ ທ່າມກາງທີ່ມີລາຍງານຂ່າວຂັດແຍ້ງກັນ ກ່ຽວກັບການຈັບກຸມລູກຊາຍຄົນນຶ່ງຂອງກາດດາຟີ ການສູ້ລົບກັນໃນວັນພະຫັດມື້ນີ້ ແມ່ນຮວມທັງການຍິງຈະຫຼວດເຂົ້າໃສ່ເມືອງ Sirte ບ່ອນທີ່ ກຳລັງຕໍ່ຕ້ານກາດດາຟີເວົ້າວ່າ ຕົນໄດ້ເຂົ້າຄວບຄຸມເມືອງດັ່ງກ່າວຫຼາຍກວ່າ 80% ແລ້ວ ສະພາປົກຄອງໃນໄລຍະຂ້າມຜ່ານແຫ່ງຊາດຂອງລີເບຍ ຫຼື NTC ໄດ້ກ່າວວ່າ ການຢຶດເອົາ ເມືອງ Sirte ໄດ້ຈະອຳນວຍໃຫ້ພວກຕົນປະກາດໄດ້ວ່າປະເທດທັງໝົດໄດ້ຖືກປົດປ່ອຍແລ້ວ ເພາະມັນຈະໝາຍຄວາມວ່າ ລັດຖະບານຊົ່ວຄາວຂອງລີເບຍຄວບຄຸມດ່ານເຂົ້າອອກແລະທ່າ ກຳປັ່ນແຫ່ງຕ່າງໆຂອງລີເບຍໄດ້ໝົດແລ້ວ ໃນມື້ວັນພຸດວານນີ້ເຈົ້າໜ້າທີ່ NTC ຈໍານວນນຶ່ງໄດ້ກ່າວວ່າ ລູກຊາຍຂອງກາດດາຟີ ທ້າວ Mutassim ໄດ້ຖືກຈັບ ທີ່ເມືອງ Sirte ແລະຖືກນຳໂຕໄປຍັງເມືອງ Benghazi ໃນພາກ ຕາເວັນອອກຂອງລີເບຍ ເພື່ອສອບປາກຄໍາ ແຕ່ໂຄສົກຄົນນຶ່ງຂອງສະພາທະຫານຂອງລັດ ຖະບານຊົ່ວຄາວລີເບຍບໍ່ສາມາດໃຫ້ການຢືນຢັນກ່ຽວກັບລາຍງານຂ່າວດັ່ງກ່າວ ທ່ານ Jalal el-Gallal ກ່າວວ່າ ກຳລັງປະຕິວັດໄດ້ຈັບກຸມພວກນັກລົບຈຳນວນນຶ່ງທີ່ເຊື່ອວ່າສັງກັດຢູ່ກັບ ທ້າວ Mutassim ໃນເມືອງ Sirte ແຕ່ລາວບໍ່ມີຂໍ້ມູນໃດໆກ່ຽວກັບສະຖານະພາບຂອງລູກ ຊາຍກາດດາຟີຄົນນີ້ ທ້າວ Mutassim ແມ່ນທີ່ປຶກສາທາງດ້ານຄວາມໝັ້ນຄົງແຫ່ງຊາດຂອງລີເບຍ ແລະມີບົດ ບາດຢ່າງແຂງຂັນທາງດ້ານທະຫານ ແລະກຳລັງຮັກສາຄວາມປອດໄພພາຍໃຕ້ລັດຖະບານ ຂອງບິດາລາວ ເຄີຍມີລາຍງານທີ່ຜິດພາດມາແລ້ວ ກ່ຽວກັບການຈັບກຸມບຸກຄົນສຳຄັນ ຂອງກາດດາຟີໃນໄລ ຍະຜ່ານມາ ຮວມທັງການຈັບທ້າວ Saif al-Islam ລູກຊາຍອີກຄົນນຶ່ງຂອງກາດດາຟີທີ່ກຳ ລັງຫຼົບລີ້ຢູ່ໃນເວລານີ້